D Ester quddiem Assweru Fit-tielet jum , meta Ester temmet it-talb tagħha, neħħiet minn fuqha l-ilbies tal-penitenza u libset l-ilbies tal-glorja tagħha. Kif iżżejnet bl-ilbies ta' sultana sejħet l-għajnuna ta' Alla, Salvatur, li jara kollox, u ħadet żewġ qaddejja minn tagħha. Fuq waħda kienet titwieżen kif jixraq lil mara bħalha; l-oħra kienet timxi warajha, iżżommilha l-kuda. Kienet fl-aqwa tal-ġmiel tagħha: wiċċha aħmar nar, hieni u ħelu, iżda qalbha tħabbat bil-biża'. Għaddiet mill-bibien kollha u waslet quddiem is-sultan. Hu kien fuq it-tron tiegħu, liebes l-ilbies kollu tal-glorja tiegħu, miksi kollu bid-deheb u l-ħaġar prezzjuż, ikexkxek bil-biża'. Ħares 'il fuq - wiċċu kien itajjar in-nar bil-glorja tiegħu - u xeħet ħarsa qalila fuqha, u s-sultana taha ħass ħażin, biddlet kulurha, u ntelqet fuq ras il-qaddejja miexja quddiemha. Alla biddel qalb is-sultan u mlieha bil-ħlewwa, u bi tkexkixa fuqu qabeż minn fuq it-tron, refagħha fuq dirgħajh, sakemm ġiet f'tagħha; u beda jagħmlilha l-qalb bi kliem ħelu, u qalilha: "Xi ġralek, Ester? Jien ħuk, agħmel il-qalb! M'intix se tmut, għax il-liġi tagħna qiegħda għall-poplu; ersaq 'l hawn." U qabad ix-xettru tad-deheb, qiegħdu fuq għonqha, biesha u qalilha: "Tkellem!" Ester wieġbet: "Jien rajtek, sidi, bħallikieku kont anġlu ta' Alla, u qalbi tkexkxet bil-biża' tal-glorja tiegħek. - Għax int tal-għaġeb, sidi, u ħarstek kollha grazzja." Kif qalet hekk, reġgħet intilfet u waqgħet fl-art. Is-sultan inħasad, u l-qaddejja ta' madwaru fittxew jagħmlulha l-qalb. L-ewwel pranzu ta' Ester [ ] Fit-tielet jum Ester, libset ta' sultana, u marret fil-bitħa ta' ġewwa tal-palazz tas-sultan, u waqfet biswit id-dar tas-sultan, li kien bilqiegħda fuq it-tron fis-sala tiegħu quddiem id-dħul tal-palazz. [ ] Malli s-sultan ra lis-sultana Ester wieqfa fil-bitħa messitlu qalbu, u medd ix-xettru tad-deheb li kellu f'idu lejha, u Ester resqet u messet ras ix-xettru. [ ] Imbagħad is-sultan staqsieha: "X'għandek sultana Ester, x'inti titlob, imqar nofs is-saltna tiegħi, nagħtihulek." [ ] Ester wieġbet: "Jekk jogħġob lis-sultan, ħa jiġi s-sultan u Ħaman illum għall-pranzu li jien ħejjejt għalih." [ ] Is-sultan ordna: "Fittxu malajr lil Ħaman biex isir kif qalet Ester. U s-sultan u Ħaman marru għall-pranzu ta' Ester. [ ] Huma u jixorbu l-inbid, is-sultan staqsa lil Ester: "X'inhu li qiegħda titlob, ħa nagħtihulek? X'tixtieq? Imqar nofs saltnati, nagħtihielek." [ ] Ester wieġbet: "Dan hu li qiegħda nitlob, u dan li nixtieq: [ ] jekk sibt grazzja f'għajnejn is-sultan u jekk jogħġbu, ħa jagħtini li qiegħda nitlob, u jagħmel li nixtieq; ħa jiġi għada s-sultan flimkien ma' Ħaman għall-pranzu li se nagħmel għalihom, u għada nagħmel skont ma jgħid is-sultan." Ħaman jiddeċiedi li joqtol lil Mordekaj [ ] Dakinhar Ħaman ħareġ hieni u b'qalbu ferħana; kif lemaħ lil Mordekaj f'bieb il-palazz bla ma qam u lanqas biss iċċaqlaq minn postu, Ħaman imtela bl-għadab għalih. [ ] Imma rażżan lilu nnifsu u baqa' sejjer dritt id-dar; u bagħat għal ħbiebu u ġiebhom flimkien ma' martu Żeres. [ ] Qalilhom Ħaman bil-kobor ta' ġidu, il-kotra ta' wliedu, u kif onorah is-sultan u għollieh 'il fuq mill-prinċpijiet l-oħra kollha u l-qaddejja tiegħu. [ ] U kompla: "Saħansitra s-sultana Ester lil ħadd ħliefi ma sejħet għall-pranzu li ħejjiet għas-sultan; u għada wkoll stednitni mas-sultan. [ ] Iżda dan xejn ma jiswa għalija, sakemm nibqa' nara lil Mordekaj, il-Lhudi, bilqiegħda fil-bieb tas-sultan." [ ] U weġbuh, martu Żeres u ħbiebu lkoll: "Ħa jtellgħu forka għolja ħamsin driegħ, u għada filgħodu għid lis-sultan biex idendel lil Mordekaj magħha; u mbagħad mur kuntent għall-pranzu." Ħaman dan il-parir għoġbu u ħaseb biex iħejji l-forka.